
ĮSAKYMAS
DĖL UŽSIENIO VALSTYBĖSE AR LIETUVOJE ĮGYTOS APSAUGOS DARBUOTOJO PROFESINĖS KVALIFIKACIJOS PRIPAŽINIMO TVARKOS APRAŠO PATVIRTINIMO

2023 m. gruodžio 29 d. Nr. 5-V-1033
Vilnius


Vadovaudamasis Lietuvos Respublikos asmens ir turto apsaugos įstatymo 21 straipsnio 2 dalimi ir įgyvendindamas Lietuvos Respublikos Vyriausybės 2005 m. vasario 2 d. nutarimo Nr. 116 „Dėl Lietuvos Respublikos asmens ir turto apsaugos įstatymo įgyvendinimo“ 2.15 papunkčio nuostatas:
1. Tvirtinu Užsienio valstybėse ar Lietuvoje įgytos apsaugos darbuotojo profesinės kvalifikacijos pripažinimo tvarkos aprašą (pridedama).
2. Nustatau, kad:
2.1. darbuotojų, iki 2005 m. sausio 1 d. vykdžiusių apsaugos funkcijas saugos tarnybose ir saugos padaliniuose su šaunamaisiais ginklais, kvalifikacija laikoma tinkama dirbti apsaugos darbuotoju;
2.2. esamų ir buvusių vidaus tarnybos sistemos pareigūnų, Lietuvos šaulių sąjungos narių, profesinės karo tarnybos karių, karių savanorių ir kitų savanoriškos nenuolatinės karo tarnybos karių profesinė kvalifikacija laikoma tinkama dirbti apsaugos darbuotoju;
2.3. asmenų kvalifikacija, kuri buvo pripažinta pagal Lietuvos policijos generalinio komisaro 2011 m. gegužės 13 d. įsakymą Nr. 5-V-427 „Dėl Užsienio valstybėse ar Lietuvoje įgytos apsaugos darbuotojo profesinės kvalifikacijos pripažinimo taisyklių patvirtinimo“, laikoma tinkama dirbti apsaugos darbuotoju. 
3. Pripažįstu netekusiu galios Lietuvos policijos generalinio komisaro 2011 m. gegužės 13 d. įsakymą Nr. 5-V-427 „Dėl Užsienio valstybėse ar Lietuvoje įgytos apsaugos darbuotojo profesinės kvalifikacijos pripažinimo taisyklių patvirtinimo“ su visais pakeitimais ir papildymais.
4. Į g a l i o j u Policijos departamento prie Lietuvos Respublikos vidaus reikalų ministerijos Viešosios tvarkos biuro Licencijavimo valdybos viršininką ir Policijos departamento prie Lietuvos Respublikos vidaus reikalų ministerijos Viešosios tvarkos biuro Licencijavimo valdybos 1-ojo skyriaus viršininką priimti sprendimus dėl asmenų užsienio valstybėse ar Lietuvoje įgytos apsaugos darbuotojo profesinės kvalifikacijos pripažinimo. 



Policijos generalinis komisaras                  	         Renatas Požėla

PATVIRTINTA
Lietuvos policijos generalinio komisaro 
2023 m. gruodžio 29 d. įsakymu Nr. 5-V-1033


UŽSIENIO VALSTYBĖSE AR LIETUVOJE ĮGYTOS APSAUGOS DARBUOTOJO PROFESINĖS KVALIFIKACIJOS PRIPAŽINIMO TVARKOS APRAŠAS

I SKYRIUS
BENDROSIOS NUOSTATOS

1. Užsienio valstybėse ar Lietuvoje įgytos apsaugos darbuotojo profesinės kvalifikacijos pripažinimo tvarkos aprašas (toliau – Aprašas) nustato užsienio valstybėse ar Lietuvoje įgytos apsaugos darbuotojo profesinės kvalifikacijos ir grynųjų pinigų vežimo apsaugos darbuotojo profesinės kvalifikacijos pripažinimo tvarką.
2. Aprašas taikomas asmenims, pageidaujantiems, kad užsienio valstybėse ar Lietuvoje įgyta apsaugos darbuotojo profesinė kvalifikacija arba grynųjų pinigų vežimo apsaugos darbuotojo profesinė kvalifikacija būtų pripažinta tinkama dirbti apsaugos darbuotoju. 
3. Šiame Apraše vartojamos sąvokos:
3.1. Apsaugos darbuotojo profesinė kvalifikacija – žinių, gebėjimų ir profesinės patirties lygmuo, būtinas apsaugos darbuotojo darbui atlikti.
3.2. Pareiškėjas – asmuo, norintis, kad jo užsienyje ar Lietuvoje įgyta apsaugos darbuotojo profesinė kvalifikacija būtų pripažinta tinkama dirbti Lietuvos Respublikoje apsaugos darbuotoju.

II SKYRIUS
APSAUGOS DARBUOTOJŲ PROFESINĖS KVALIFIKACIJOS PRIPAŽINIMAS

4. Pareiškėjas, pageidaujantis, kad užsienyje ar Lietuvoje įgyta apsaugos darbuotojo profesinė kvalifikacija arba Lietuvoje įgyta grynųjų pinigų vežimo apsaugos darbuotojo profesinė kvalifikacija būtų pripažintos tinkamomis dirbti apsaugos darbuotoju, Policijos departamento prie Lietuvos Respublikos vidaus reikalų ministerijos (toliau – Policijos departamentas) Viešosios tvarkos biuro (toliau – VTB) Licencijavimo valdybai pateikia prašymą, asmens tapatybę patvirtinantį dokumentą (ar jo kopiją) ir dokumentų, kurie gali turėti įtakos pripažįstant apsaugos darbuotojo profesinę kvalifikaciją (dokumentus, liudijančius asmens profesinę patirtį, įgytos profesinės kvalifikacijos dokumentus, kuriuose nurodytos mokymų temos ir mokymų trukmė), kopijas. Pateikiami dokumentų originalai ir jų vertimas į lietuvių kalbą. 
5. Jei, svarstant apsaugos darbuotojo profesinės kvalifikacijos pripažinimą, nustatoma, kad pateikta informacija neleidžia priimti objektyvaus sprendimo dėl apsaugos darbuotojo profesinės kvalifikacijos pripažinimo, pareiškėjo prašoma pateikti papildomus dokumentus, susijusius su jo profesine patirtimi ar turima kvalifikacija.
6. Prireikus Policijos departamento VTB Licencijavimo valdyba gali per Vidaus rinkos informacinę sistemą kreiptis į kitos Europos Sąjungos valstybės (toliau – valstybės narės) institucijas ir paprašyti papildomos informacijos, susijusios su pareiškėjo turimais įrodymais dėl jo profesinės patirties ar kvalifikacijos. 
7. Jeigu Policijos departamento VTB Licencijavimo valdyba nusprendžia, jog būtina kreiptis į kitas valstybes nares dėl papildomos informacijos, susijusios su pareiškėjo turimais įrodymais, šio Aprašo 9 punkte nurodytas terminas skaičiuojamas gavus visus reikiamus dokumentus.
8. Asmens, siekiančio, kad jo apsaugos darbuotojo profesinė kvalifikacija būtų pripažinta, pateiktų dokumentų turinys vertinamas atsižvelgiant į Apsaugos darbuotojo mokymo programą, patvirtintą Lietuvos policijos generalinio komisaro 2019 m. gruodžio 4 d. įsakymu Nr. 5-V-905 „Dėl Neformaliojo profesinio mokymo Apsaugos darbuotojo mokymo programos patvirtinimo“ (toliau – Apsaugos darbuotojo mokymo programa). Išklausytų mokymo kursų apimtis valandomis negali būti trumpesnė daugiau kaip 20 procentų, nei numatyta Apsaugos darbuotojo mokymo programoje.
9. Išnagrinėjus pareiškėjo pateiktą prašymą ir dokumentus, ne vėliau kaip per 10 darbo dienų nuo visų dokumentų, būtinų sprendimui priimti, gavimo Policijos departamente dienos pateikiamas pareiškėjui  Policijos departamento VTB Licencijavimo valdybos rašytinis atsakymas dėl pareiškėjo apsaugos darbuotojo profesinės kvalifikacijos pripažinimo ar nepripažinimo.


III SKYRIUS
BAIGIAMOSIOS NUOSTATOS

10. Pareiškėjas, nesutinkantis su Policijos departamento VTB Licencijavimo valdybos sprendimu, gali jį apskųsti Lietuvos Respublikos viešojo administravimo įstatymo, Lietuvos Respublikos ikiteisminio administracinių ginčų nagrinėjimo tvarkos įstatymo ar Lietuvos Respublikos administracinių bylų teisenos įstatymo nustatyta tvarka.

_________________
image1.png




image2.wmf

